પણ તૈયાર થયા પછી પત્ની જ્યારે પતિને પૂછે કે ‘હું કેવી લાગુ છું?’ એટલે પતિની પરિક્ષા શરુ થઇ જાય છે. સૌ રસિકજનોને ખબર છે કે આ સવાલનો જવાબ સ્ત્રી શું ઈચ્છે છે. પણ એને ‘બહુ જાડી લાગે છે’ કે ‘તાડકા જેવી લાગે છે’ એવું કહેવાની હિંમત તો ભાગ્યે જ કોઈની હોય છે. અને લાલ સાડી પહેરી હોય અને પેલી જોકમાં આવે છે એવી ‘પોસ્ટ ઓફિસના ડબ્બા જેવી લાગતી હોય’ તો પણ ભાગ્યે જ કોઈ આ સત્ય બોલી શકે છે. જો દ્રૌપદીએ તૈયાર થઈને યુધિષ્ઠિરને આ પ્રશ્ન કર્યો હોત કે ‘હું કેવી લાગુ છું?’ તો ‘સારી લાગે છે’ એવું કહ્યા બાદ યુધિષ્ઠિર ‘દ્રૌપદી વા સાડી વા’ ધીમેથી મનમાં બોલ્યા હોત અને બેઉ શોપિંગ કરવા જતા હોત ત્યારે દ્રૌપદી ‘આજે રથ કેમ જમીન પર ચાલે છે?’ એ વિષયે ચિંતિત થઇ જાત. પણ મહાભારતમાં આવી કોઈ ઘટનાનો ઉલ્લેખ નથી એથી જ અમે દ્રૌપદી ખરેખર રૂપાળી હતી તેવી વેદ વ્યાસની વાત માનીએ છીએ. હાસ્તો, પુસ્તકોમાં લખેલું બધું સાચું માનીને અશ્વિની ભટ્ટની નવલકથાની હીરોઈન જેવી છોકરી સાથે લગ્ન કરવાની રાહમાં કેટલાય કુંવારા રહી ગયાનાં દાખલા છે!